Pompeo-uitspraak ŉ ‘belangrike waarskuwing’Mike Pompeo, die Amerikaanse minister van buitelandse sake (Foto: @SecPompeo/Twitter) AfriForum het Mike Pompeo, die Amerikaanse minister van buitelandse sake, se waarskuwing verwelkom dat onteiening sonder vergoeding katastrofies vir Suid-Afrika se ekonomie en die land se bevolking sal wees. Volgens Kallie Kriel, uitvoerende hoof van AfriForum, is dié uitspraak ’n reusehupstoot vir dié burgerregteorganisasie se internasionale veldtog om buitelandse druk te mobiliseer teen die Suid-Afrikaanse regering se planne om hul ideologie van onteiening sonder vergoeding te implementeer. Pompeo het sy uitspraak ten opsigte van Suid-Afrika se planne vir onteiening sonder vergoeding vanoggend in Addis Abeba in Ethiopië tydens die sitting van die Verenigde Nasies se Ekonomiese Kommissie vir Afrika gemaak. “Aangesien die VSA een van Suid-Afrika se grootste handelsvennote is, moet die Suid-Afrikaanse regering Pompeo se waarskuwing met erns bejeën en besef dat ideologies gedrewe beleidsrigtings ernstige bedreigings vir die land se ekonomie inhou. Zimbabwe en Venezuela bewys met hul werkloosheidskoers van sowat 90% dat almal behalwe die politieke elite daaronder ly as eiendomsreg geskend word,” sê Kriel. Die Instituut vir Rassebetrekkinge (IRR) het Woensdag ook gesê Pompeo se uitlatings is “ŉ belangrike waarskuwing”. “Ons almal wil dieselfde hê; vryheid om te doen wat ons wil doen en sekerheid vir ons en ons families. Hierdie is ŉ probleem wat regeringsgeld nie gaan oplos nie,” het Pompeo gesê. “Suid-Afrika is tans besig om veranderinge aan die wet te debatteer wat grondonteiening sonder vergoeding sal toelaat. Dit sal absoluut rampspoedig vir die Suid-Afrikaanse ekonomie en die mense van die land wees.” Die IRR meen Pompeo se kommentaar is “nóg ŉ waarskuwing teen die rigting waarin die regering op afstuur”. “Pompeo se uitlatings strook met dit wat beamptes, wat ander lande verteenwoordig, reeds gesê het. Die Nederlandse minister van Stef Blok het gewaarsku dat bestaande en voornemende beleggers afgeskrik sal word indien eiendomsregte en die wet ondermyn word,” het Hermann Pretorius van die IRR gesê. “In die geval van die VSA is daar ŉ werklike kommer dat ons toegang tot die mark kan verloor.” Volgens Pretorius het die IRR al herhaaldelik in privaat soortgelyke uitlatings by diplomate en sakemanne van oor die wêreld heen gehoor. “Hulle is almal ten gunste van Suid-Afrika as ŉ land en erken sy potensiaal. Onteiening sonder vergoeding sal egter die beskerming van eiendom degradeer en Suid-Afrika sal nie meer ŉ beleggingsmoontlikheid wees nie.” Die IRR maan die Suid-Afrikaanse regering om van koers te verander wat onteiening sonder vergoeding betref. “Dit sal glad nie die mislukking van grondhervorming aanspreek nie en nog swakker groei en ontwikkeling beteken.” Pretorius maan Suid-Afrikaners om die IRR se voorlegging aan die parlement oor die wysiging van die wetsontwerp te ondersteun. Die sperdatum vir hersiene voorleggings is 29 Februarie 2020. Ernst Roets, AfriForum se hoof van beleid en aksie, en Monique Taute, hoof van veldtogte, het pas ook die Amerikaanse been van dié organisasie se #DieWêreldMoetWeet-veldtog van stapel gestuur. Dit behels onder meer die mobilisering van buitelandse druk teen onteiening sonder vergoeding. Roets het reeds gister ’n voorafopgeneemde onderhoud met Tucker Carlson op FoxNews gevoer en gaan talle ander media-instellings, meningsvormers, politici en dinkskrums in die VSA besoek. “Beleggers verlaat vanself lande waar eiendomsreg nie gerespekteer word nie. AfriForum se poging om buitelandse druk te genereer, is juis om te verseker dat beleggers druk op die Suid-Afrikaanse regering plaas om beleggings te red,” voeg Kriel by.